

- Ja ne moram da pričam koliko je teško živeti na Kosovu i Metohiji, ne samo zbog ekonomske i političke, već i zbog bezbednosne situacije. Zato svaki vid pomoći i podrške, makar to bio i osmeh, nama mnogo znači, a danas nam je posebno zadovoljstvo i velika čast što su sa nama naša braća i sestre iz Republike Srpske koji su uvek uz nas i koji nam u kontinuitetu pomažu – rekao je Jović i dodao da „nije slučajno da su svoju posetu započeli baš obilaskom ovog Udruženja koje je više puta pomognuto i koje će i dalje dobijati pomoć“.





Iako je više od sto puta posetio južnu srpsku pokrajinu i pomogao brojne porodice i institucije, radost svakim novim dolaskom primetna je na licu predsednika Odbora za pomoć Kosovu i Metohiji Republike Srpske Milorada Arlova.



- Ponosan sam što danas predvodim delegaciju Republike Srpske iz pet gradova i opština. I ova naša poseta ima za cilj da zajedno podržimo i ovo Udruženje i srpski narod na Kosovu i Metohiji. Zahvaljujem se Kancelariji za Kosovo i Metohiju koja nam je otvorila širom vrata i omogućila četvorodnevnu posetu srpskom narodu – rekao je Arlov i najavio da će 26. juna početi izgradnju dnevnog Centra za korisnike Udruženja roditelja „Podrži me“.





Brigu o ljudima na Kosmetu koji žive u teškim uslovima najavio je i prvi čovek Trebinja Mirko Ćurić.



PROČITAJTE JOŠ: Pomoć deci sa Kosmeta





- Moramo da priznamo da je dosta teško ljudima koji ovde žive, ali smo mi sigurno uz vas. Tu smo da se brinemo jedni o drugima, da ljudi prepoznaju da smo zajedno. Mi težimo da ovakvih potreba ima sve manje ali kada ih ima, ti ljudi moraju da znaju da smo tu i da im pomažemo - rekao je Ćurić.





Iako je bratska Republike Srpska, zahvaljujući pre svega angažovanju Milorada Arlova, više puta do sada pomogla ovo Udruženje čije su prostorije u zgradi koju je na inicijativu Odbora 2014. godine sagradila Vlada Republike Srpske, predsednica Udruženja „Podrži me“ Ivana Rakić ističe da je svaki novi dolazak i poseta dokaz da nisu sami i zaboravljeni.





- Znam da mi roditelji i naša deca nismo sami, a današnja poseta to dokazuje. Ponosni smo na delegaciju i Kancelariju za Kosovo i Metohiju i to nam daje snagu da se mi dalje borimo za našu decu. Republika Srpska je ovde u svojoj kući, a mi smo stanari. Iako je prostor mali mi prosto funkcionišemo u njemu, tu smo se našli, tu smo podelili mnoge probleme i računam da ćemo i ovom posetom rešiti veliki broj problema - rekla je Rakić.





Posetu delegacije Saveza opština i gradova Republike Srpske koju čine predstavnici gradova Trebinje, Jezero, Čelina, Teslić i Šamac pomogla je Kancelarija za Kosovo i Metohiju a u naredna četiri dana planirano je da obiđu brojne srpske sredine i manastire na Kosovu i Metohiji.





ZAJEDNO LAKŠE REŠAVAJU PROBLEME





Udruženje roditelja „Podrži me“ Kosovska Mitrovica osnovano je u junu 2017. godine i bavi se rešavanjem potreba porodica dece i mladih sa poteškoćama u razvoju. Organizacija trenutno ima 127 članova i pruža usluge za ukupno 137 dece i mladih sa poteškoćama u razvoju. Udruženje pokriva sve četiri opštine na severu Kosova i Metohije.





Foto: I. Radulović













